Ma vas ná vier kinders se hamerdood(Argieffoto: SA Polisie) ŉ 32-jarige ma is agter tralies nadat haar vier kinders met ŉ hamer doodgeslaan is. Brig. Tembinkosi Kinana, Oos-Kaapse polisiewoordvoerder, sê die kinders – tussen twee en 11 jaar oud – se liggame is Woensdagoggend in ŉ rondawel op Mhlabubuomvu naby Engcobo ontdek. “Die voorlopige ondersoek dui daarop dat hul eie ma hulle met ŉ hamer aangerand het. Hulle het gevolglik ernstige beserings aan die bolyf opgedoen,” sê Kinana. Die vrou is dadelik in hegtenis geneem en word van moord aangekla. Sy sal binnekort in die Engcobo-landdroshof verskyn. Besonderhede oor die voorval is in hierdie stadium nog vaag en die polisieondersoek duur voort.